b'\n_START_ARTICLE_\nMas de Bofarull (Reus)\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat i unifamiliar de planta rectangular. Est\xc3\xa0 format per planta baixa, dos pisos i terrat a la part davantera. A la part posterior t\xc3\xa9 coberta amb teula \xc3\xa0rab. Al costat hi ha adossada la capella, de la mateixa al\xc3\xa7ada, d\'una sola crugia, planta rectangular, nau de tres trams, voltes de mig punt i portalada amb dos ulls de bou a sobre. La fa\xc3\xa7ana principal \xc3\xa9s de composici\xc3\xb3 sim\xc3\xa8trica a partir de tres obertures a la planta baixa que es repeteixen en les altres dos. La fa\xc3\xa7ana sud \xc3\xa9s una galeria doble amb arcs de mig punt i balustres cer\xc3\xa0mics que tanquen de manera c\xc3\xb2ncava les terrasses del primer pis. L\'interior presenta paviment de gres i rajola r\xc3\xbastica, i embigat de fusta. Les parets exteriors estan estucades i amb esgrafiat.  Inclou  un  jard\xc3\xad  clos.  L\xe2\x80\x99entrada  \xc3\xa9s  a  prop  del  gran  i conegut pi que porta el nom de la fam\xc3\xadlia. S\xe2\x80\x99accedeix al mas per un caminal que era plantat de plataners, tallat ara per la nova variant de l\xe2\x80\x99autovia. L\'edifici es troba actualment abandonat i for\xc3\xa7a enrunat, per\xc3\xb2 \xc3\xa9s llegible encara la seva estructura i composici\xc3\xb3.\n_START_SECTION_\nHist\xc3\xb2ria\n_START_PARAGRAPH_\n\xc3\x89s una de les grans masies a la regi\xc3\xb3 meridional del terme, a la Raureda, amb un gran terreny que l\'acompanya. La masia, notable, actualment r\xc3\xb2nega i en proc\xc3\xa9s de degradaci\xc3\xb3. Ocupa l\xe2\x80\x99espai compr\xc3\xa8s entre la part final del barranc del Cementiri i la Riera del Pi de Bofarull. La travessa la carretera de Tarragona i, novament el boc\xc3\xad de la mateixa carretera constru\xc3\xaft fa poc per desviar el transit de les proximitats del Camp d\xe2\x80\x99Aviaci\xc3\xb3. T\xc3\xa9, a l\xe2\x80\x99Est el mas de Nicolau, una altra gran hisenda. Pertanyia a la fam\xc3\xadlia reusenca dels Bofarull, propietaris tamb\xc3\xa9 del palau Bofarull. La primera data hist\xc3\xb2rica es troba en una relaci\xc3\xb3 dels masos del terme de Reus de l\'any 1850, registrat com "Huerto primero de D\xc2\xaa Josefa Bofarull y segundo de D. Pr\xc3\xb3spero de Bofarull", a dues-centes passes de dist\xc3\xa0ncia l\'un de l\'altre. \xc3\x89s una clara mostra de resid\xc3\xa8ncia rural del segle XVIII. En el seu jard\xc3\xad hi havia dues fonts, una d\'elles dedicada a la Pur\xc3\xadssima Concepci\xc3\xb3. Molt a la vora, a la riera, hi ha el Pi de Bofarull.'